Bitkub ขึ้นยานแม่! รู้จัก "บิทคับ" ในวันที่มาได้ไกล - FINNOMENA
ประเด็นสุดร้อนแรงในช่วงสัปดาห์ที่ผ่านมาคงหนีไม่พ้นการขึ้นยานแม่ของ Bitkub และส่งให้ Bitkub แปลงสภาพเป็นม้ายูนิคอร์นสมใจหวัง ในบทความนี้ผมจึงขอพาทุกคนไปรู้จักกับ Bitkub และแสดงความยินดีร่วมกันครับ
7 พ.ย. 2564

ประเด็นสุดร้อนแรงในช่วงสัปดาห์ที่ผ่านมาคงหนีไม่พ้นการขึ้นยานแม่ของ Bitkub และส่งให้ Bitkub แปลงสภาพเป็นม้ายูนิคอร์นสมใจหวัง ในบทความนี้ผมจึงขอพาทุกคนไปรู้จักกับ Bitkub และแสดงความยินดีร่วมกันครับ
ทำความรู้จัก Bitkub ผู้อำนวยความสะดวกซื้อขายคริปโตอันดับ 1 ในไทย
เริ่มแรกเรามาสำรวจรายได้หลักของ Bitkub กันก่อน เพื่อมาดูว่าหลัก ๆ แล้ว Bitkub ทำอะไรเป็นหลักกันแน่
หลัก ๆ แล้ว Bitkub มีรายได้หลักมาจากค่าธรรมเนียมและบริการ ซึ่งหากคิดจากสัดส่วนของรายได้ปี 2563 รายได้ในส่วนนี้น่าจะคิดเป็นประมาณ 98.57% ของรายได้ทั้งหมด ซึ่งค่อนข้างชี้ชัดว่า Bitkub น่าจะมีรายได้มาจากการเป็นโบรคเกอร์อำนวยความสะดวกด้านการซื้อขายสินทรัพย์ดิจิทัลเป็นหลัก
หากเรามองว่า Bitkub เปรียบเสมือนโบรคเกอร์ เรื่องค่าธรรมเนียมก็อาจจะเป็นประเด็นแรก ๆ ที่เรานึกถึงในธุรกิจนี้
ในแง่ของค่าธรรมเนียมปัจจุบัน Bitkub มีค่าธรรมเนียมซื้อขายอยู่ที่ 0.25% ต่อการซื้อขายต่อครั้ง รวมถึงมีค่าธรรมเนียมการถอนแบ่งตามขนาดเงินทุนตามกันไป ซึ่งหากเทียบกับแพลตฟอร์มเจ้าใหญ่ระดับโลกอย่าง Binance ที่มีค่าธรรมเนียมเริ่มต้นที่ 0.10% ที่มีการใช้รูปแบบการคิดธรรมเนียมแบบ maker และ taker 
Maker และ Taker คืออะไร?
Maker และ taker เป็นรูปแบบการคิดค่าธรรมเนียมโดยอิงจากลักษณะคำสั่งซื้อขายของเรา โดยการคิดค่าธรรมเนียมจะถูกกว่าในกรณีที่เราเป็น maker หรือคือวางออเดอร์ลงกระดานเพื่อช่วยเพิ่มสภาพคล่อง และจะถูกคิดแพงกว่าในกรณีที่เราเป็น taker หรือคนที่ไปวางออเดอร์ซื้อขายและจับคู่ได้โดยทันที ซึ่งถ้าเปรียบเทียบง่าย ๆ maker ก็คล้าย ๆ กับคนเติมของบนชั้นวางในร้านขายของ ในขณะที่ taker เปรียบเสมือนคนที่ไปหยิบของจากชั้นวางมาเลยนั่นเอง
นอกจากนั้นตัว Binance ยังมีการลดค่าธรรมเนียมตามการซื้อขายเข้ามาอีกด้วย อย่างไรก็ตาม ด้าน Bitkub เองล่าสุด จะเหมือนมีการรับสมัครผู้ดูแลสภาพคล่องซึ่งน่าจะช่วยให้การซื้อขายไหลลื่นยิ่งขึ้น และอาจมอบค่าธรรมเนียมที่ถูกลงให้กับรายใหญ่ ๆ
อย่างไรก็ดีการคิดเรทค่าธรรมเนียมแบบ maker และ taker อาจไม่ได้ส่งผลต่อรายย่อยแบบมีนัยยะอะไรมากนัก เพราะถ้าอิงจากตารางค่าธรรมเนียมของ Binance เราอาจต้องซื้อขายเหรียญถึง 50 เหรียญขั้นต่ำ (หลายล้านบาท) เพื่อที่จะได้อัตราค่าธรรมเนียมพิเศษ
และหากมาเทียบให้ใกล้ตัวเราอีกหน่อยอย่างเจ้าที่ให้บริการเทรดคริปโตในไทยหลัก ๆ ก็ต้องบอกว่าบางเจ้านั้นให้ค่าธรรมเนียมที่ถูกกว่ารวมถึงมีรูปแบบเหรียญให้เทรดที่มากกว่า แต่ค่าธรรมเนียมและจำนวนเหรียญที่ให้บริการก็คงไม่ใช่ปัจจัยเดียวที่ทำให้ธุรกิจประเภทนี้แข่งขันได้ 
จุดเด่นของ Bitkub
จุดเด่นของ Bitkub ที่น่าสนใจก็คือ CEO ที่มีความโดดเด่นรวมถึงการที่ช่องทางการสื่อสารที่มีผู้ติดตามจำนวนมาก มีการโปรโมตที่ดีจนทำให้ชื่อของ Bitkub ติดหูนักเทรดชาวไทย อีกทั้งยังมีโวลุ่มการเทรดที่สูงจนทิ้งห่างคู่แข่งหลาย ๆ เจ้าในไทยจนทำให้มีสภาพคล่องการซื้อขายในระดับที่สูงเหนือคู่แข่ง 
สิ่งต่าง ๆ เหล่านี้ดีพอที่จะสะท้อนคุณภาพผ่านส่วนแบ่งทางการตลาด (Market share) ที่มีมูลค่าสูงถึง 1.03 ล้านล้านบาท ซึ่งคิดเป็นสัดส่วนถึง 92% ของ market share ในไทยหรือจะเรียกได้ว่าเป็นแพลตฟอร์มซื้อขายคริปโตอันดับ 1 ในไทยก็ว่าได้
ไอเดียโอกาสเติบโตและพัฒนาคร่าว ๆ 
ในแง่ของการเติบโตท่าที่น่าสนใจตามแบบฉบับโบรคเกอร์นอกเหนือจากการแข่งขันเรื่องค่าธรรมเนียมและการสร้าง value ด้านต่าง ๆ ก็คือการขยายผลิตภัณฑ์และบริการต่าง ๆ ยกตัวอย่างเช่น ระบบ Copytrade, การเทรดอนุพันธ์หรือฟิวเจอร์สต่าง ๆ, การยกระดับแพลตฟอร์มไปต่างประเทศหรือโปรโมตในระดับโลกมากขึ้น
หรืออีกท่าที่น่าสนใจก็คือการพัฒนาแพลตฟอร์มวอลเล็ตคริปโตจนเป็นที่ยอมรับก็ถือเป็นอีกท่าที่น่าสนใจไม่แพ้กัน เพราะ อุตสาหกรรมดังกล่าวก็ถือว่าเป็นอุตสาหกรรมที่ยังเติบโตได้ดีเช่นเดียวกันทั้งในเชิงอุตสาหกรรมธนาคาร และ E-payment ซึ่ง move ของ บ รายใหญ่ที่ว่าคราวนี้ก็อาจจะเรียกได้ว่ายกทั้ง users และ ecosystem ของ Bitkub มาปั้นหรือสเกลต่อเลยก็ว่าได้
ภาพแสดงประมาณการการเติบโตของตลาด Cryptocurrency Banking Market ที่มา: databridgemarketresearch.com
พาสำรวจเรื่องน่ารู้เกี่ยวกับ Bitkub ในงบการเงิน
รายได้
ปี 2561 รายได้รวม 1.05  ล้านบาท
ปี 2562 รายได้รวม 36.57 ล้านบาท 
ปี 2563 รายได้รวม 330.59 ล้านบาท 
กำไร/ขาดทุนสุทธิแบบเบ็ดเสร็จ
ปี 2561 ขาดทุนสุทธิ 15.04 ล้านบาท
ปี 2562 ขาดทุนสุทธิ 14.31 ล้านบาท 
ปี 2563 กำไรสุทธิ 102.27 ล้านบาท 
การเติบโตของรายได้และกำไรถือได้ว่ามาแรงมาก ๆ จนสามารถเทิร์น Profit ได้แล้ว โดยมีกำไรที่ราว ๆ 102 ล้านบาท ซึ่งในส่วนนี้มีกำไรจากการตีราคาสินทรัพย์ดิจิทัลใหม่รวมถึงการประเมินค่าใช้จ่ายเรื่องผลประโยชน์ของพนักงาน (ผลประโยชน์หลังเกษียณตามสิทธิและอายุงานซึ่ง) ซึ่งหากเรามองว่ากำไรและค่าใช้จ่ายเหล่านี้เป็นกำไรและค่าใช้จ่ายพิเศษ Bitkub ก็น่าจะมีกำไรเพียว ๆ ในปี 2563 ที่ราว ๆ เกือบ 80 ล้านบาท ซึ่งผลกำไร/ขาดทุนแบบแยกรายการพิเศษนั้นจะถูกแยกตามการรายงานดังนี้
กำไร/ขาดทุนสุทธิ
ปี 2561 ขาดทุนสุทธิ 18.61 ล้านบาท
ปี 2562 ขาดทุนสุทธิ 14.52 ล้านบาท 
ปี 2563 กำไรสุทธิ 79.91 ล้านบาท 
หากแยกออกมาแล้วก็ยังถือได้ว่าเป็นการเติบโตแบบก้าวกระโดดเช่นเคย
มาต่อกันที่อีกหนึ่งเรื่องที่น่าสนใจซึ่งก็คือของกำไรต่อหุ้น จุดที่นักลงทุนควรรู้ก็คือในปีนี้ 2563 กำไรต่อหุ้นคิดจากจำนวนหุ้นสามัญที่ออกและชำระแล้วระหว่างปี ซึ่งหมายความว่าการออกหุ้นเพิ่มทุนในปีนี้อีก 21 ล้านหุ้น (จากเดิม 8 ล้านหุ้น) อาจถูกนำไปคิดกำไรต่อหุ้นในปีถัดไป (2564) แทนปีนี้ 
ดังนั้น กำไรต่อหุ้นที่ 9.02 บาท/หุ้น ในตอนนี้หากเรารวมหุ้นที่ออกเพิ่มขึ้นมาในปีนี้กำไรต่อหุ้นจริง ๆ ก็อาจจะเปลี่ยนไปอีก ซึ่งเป็นเรื่องที่นักลงทุนต้องนำมาคิดและปรับประมาณการตามความเห็นส่วนตัวอีกทีสำหรับการรับรู้ในส่วนนี้ (หากเราคิดเล่น ๆ ผ่านการรวมหุ้นที่เพิ่มทุนเมื่อปลายปีเข้าไปด้วย กำไรต่อหุ้นอาจอยู่ที่ราว ๆ 2.76 บาท/หุ้น แต่ทั้งนี้และทั้งนั้นเราอาจต้องรวมเรื่องการเติบโตในอนาคตเข้าไปด้วย เพราะ หุ้นที่เพิ่มทุนจำนวนนี้จะถูกนำไปคิดกับกำไรและถูกรับรู้ในปีหน้า)
ประเด็นที่น่าจับตามอง
เนื่องด้วยตัวธุรกิจอิงกับสินทรัพย์ทางการเงินเป็นหลักดังนั้นในช่วงที่บูมหรือมี Volume การซื้อขายเยอะ ๆ รายได้ กำไร การเติบโตจึงน่าจะเติบโตได้ดีตามไปด้วย อย่างไรก็ตามหากราคาของสินทรัพย์มีการปรับตัวลง Volume การซื้อขายก็อาจจะลดลงและส่งผลกระทบต่อรายได้และกำไร ดังนั้นเราอาจจะต้องจับตามองถึงจุดพีคของสินทรัพย์ให้ดี ๆ 
นอกจากนั้นกระแสการเติบโตของอุตสาหกรรมในภาคใหญ่ก็น่าจะเป็นเรื่องที่ต้องนำมาวิเคราะห์ให้ดีอีกเช่นกัน เพราะยังมีความเสี่ยงเรื่องของการควบคุมต่าง ๆ ที่อาจเกิดขึ้นได้ในอนาคต รวมถึงความไม่แน่นอนถึงทิศทางการพัฒนาของคริปโตว่าจะออกมาเป็นท่าไหน Defi จะเกิดขึ้นหรือไม่? หรืออาจกลายเป็น Cefi แทน หรืออาจโดนปิดจ๊อบไปเลย 
Bitkub ถือเป็นอีกหนึ่งบริษัทที่ประสบความสำเร็จ มาแรง เทิร์นกำไรได้รวดเร็ว ผ่านจังหวะที่คริปโตกำลังเติบโตได้เป็นอย่างดี ส่วนตัวผมก็ขอแสดงความยินดีกับ Bitkub ด้วยครับที่ประสบความสำเร็จเป็นยูนิคอร์นสายรุ้ง ประดับวงการสตาร์ทอัปไทยได้สำเร็จ
บทความนี้คงไม่ได้มีเนื้อหาเข้มข้นอะไรมากนักเเละต้องสารภาพว่าในตอนนี้ข้อมูลที่มีอยู่หาได้ค่อนข้างยากที่รวบรวมมาข้างต้นคิดว่าพยายามหามาอย่างดีที่สุดละครับ 
หวังว่าทุกคนจะได้ประโยชน์จากบทความนี้ไม่มากก็น้อย และช่วยให้ทุกคนรู้จัก Bitkub ยูนิคอร์นไทยรายใหม่ได้ดียิ่งขึ้นนะครับ
ขอให้ทุกคนโชคดีครับ
Mr. Serotonin
References
https://cdn.bitkubnow.com/%E0%B8%87%E0%B8%9A%E0%B8%81%E0%B8%B2%E0%B8%A3%E0%B9%80%E0%B8%87%E0%B8%B4%E0%B8%99%E0%B8%9A%E0%B8%A3%E0%B8%B4%E0%B8%A9%E0%B8%B1%E0%B8%97+%E0%B8%9B%E0%B8%B5+2562.pdf
https://s3.ap-southeast-1.amazonaws.com/cdn.bitkubnow.com/2020_BO_Audited+FS_TH.pdf
https://support.bitkub.com/hc/th/articles/360040111771-%E0%B9%82%E0%B8%9B%E0%B8%A3%E0%B9%81%E0%B8%81%E0%B8%A3%E0%B8%A1%E0%B8%9C%E0%B8%B9-%E0%B8%94%E0%B8%B9%E0%B9%81%E0%B8%A5%E0%B8%AA%E0%B8%A0%E0%B8%B2%E0%B8%9E%E0%B8%84%E0%B8%A5-%E0%B8%AD%E0%B8%87-Bitkub-Global-Market-Maker-Program-
https://www.binance.com/en/fee/schedule
คำเตือน
ผู้ผู้ลงทุนต้องทำความเข้าใจลักษณะสินค้า เงื่อนไขผลตอบแทน และความเสี่ยงก่อนตัดสินใจลงทุน | ผลการดำเนินงานในอดีตมิได้เป็นสิ่งยืนยันผลการดำเนินงานในอนาคต | ผู้เขียนบทความนี้มิได้รับค่าตอบแทนหรือมีส่วนได้ส่วนเสียกับบริษัทที่กล่าวถึงในบทความนี้แต่อย่างใด | ข้อมูลและการคาดการณ์ที่ปรากฏในบทความนี้จัดทำขึ้นจากแหล่งข้อมูลในอดีตร่วมกับการวิเคราะห์ปัจจัยพื้นฐาน แต่ทั้งนี้ไม่อาจรับรองความสมบูรณ์แท้จริงและความแม่นยำของการวิเคราะห์ข้อมูลในอนาคตได้
แท็ก:
Article
Bitkub
Knowledge
Long Content
แชร์บทความ:
ผู้เขียน
Mr. Serotonin
สวัสดีครับทุกคน ปัจจุบันผมสนใจทางด้านการวิเคราะห์การลงทุนเชิงเทคนิค และการวิเคราะห์เศรษฐกิจในระดับประเทศ ยินดีที่ได้รู้จักทุกคนครับ